Dansk politi anholdt i juli en 55-årig mand, der har været på flugt fra de amerikanske myndigheder i 23 år mistænkt for to tilfælde af seksuelle overgreb på børn under 14 år. Han er ligeledes mistænkt for forsøg på kidnapning.

Det skriver det amerikanske medie Sacramento Bee, der skriver, at den pågældende mand er blevet udleveret til USA fredag, og han sidder nu fængslet i Sacramento County Jail, inden han skal for retten senere i dag.

Rigspolitiet bekræfter anholdelsen over for Ekstra Bladet og DR Nyheder.

- Rigspolitiet kan oplyse, at den pågældende person blev pågrebet af dansk politi. Vi har ikke yderligere oplysninger, lyder det fra presseafdelingen.

Ifølge DR Nyheders oplysninger fandt anholdelsen sted i København.